2018/0254 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston kannasta

Euroopan parlamentin ja neuvoston asetuksen antamiseksi Euroopan puolustusrahastosta



(ETA:n kannalta merkityksellinen teksti)

1.Tausta

Päivä, jona ehdotus toimitettiin Euroopan parlamentille ja neuvostolle (asiakirja COM(2018) 476 final – 2018/0254 COD):

13. kesäkuuta 2018 Päivä, jona neuvosto hyväksyi osittaisen yleisen lähestymistavan: 19. marraskuuta 2018 Ensimmäisen kolmikantakokouksen päivämäärä: 16. tammikuuta 2019 Toisen kolmikantakokouksen päivämäärä: 5. helmikuuta 2019 Kolmannen kolmikantakokouksen päivämäärä: 19. helmikuuta 2019 Päivä, jona tilanneselvitys kolmannessa kolmikantakokouksessa pysyvien edustajien komiteassa saavutetusta yhteisymmärryksestä annettiin: 27. helmikuuta 2019 Päivä, jona Euroopan parlamentti vahvisti ensimmäisen käsittelyn kantansa: 18. huhtikuuta 2019 Päivä, jona neuvosto pääsi yhteisymmärrykseen tarkistetusta neuvotteluvaltuutuksesta: 30. syyskuuta 2020 Neljännen kolmikantakokouksen päivämäärä: 30. marraskuuta 2020 Viidennen kolmikantakokouksen (lopullinen) päivämäärä: 14. joulukuuta 2020 Päivä, jona pysyvien edustajien komiteassa saavutettiin poliittinen yhteisymmärrys: 18. joulukuuta 2020 Päivä, jona Euroopan parlamentin ITRE-valiokunta äänesti

kompromissiratkaisun hyväksymisestä:

14. tammikuuta 2021 Päivä, jona neuvoston ensimmäisen käsittelyn kanta vahvistettiin: 16. maaliskuuta 2021

2.Komission ehdotuksen tavoite

Euroopan unionin (EU) geopoliittinen toimintaympäristö on muuttunut rajusti kuluneen vuosikymmenen aikana. Tilanne on sekä maailmanlaajuisesti että EU:n naapurialueilla epävakaa, ja EU:lla on edessään monimutkainen ja haastava ympäristö, jossa ilmenee paitsi kyberhyökkäyksiä ja muita hybridiuhkia myös perinteisempiä haasteita.

Euroopan puolustus ja Euroopan puolustusala kärsivät merkittävästä markkinoiden tehottomuudesta, joka liittyy hyödyntämättömiin mittakaavaetuihin (hajanaiset kansalliset markkinat, joilla on yksi ainoa ostaja) ja resurssien päällekkäisyyteen kansallisella tasolla. Kysyntä tulee lähes yksinomaan jäsenvaltioilta, mutta kansallisia puolustusbudjetteja, erityisesti tutkimuksen ja kehityksen (T&K) alalla, on leikattu huomattavasti viimeksi kuluneiden 10 vuoden aikana. Ala on laajalti pirstoutunut yli kansallisten rajojen. Tämä johtaa huomattaviin päällekkäisyyksiin ja sitä kautta tehottomuuksiin, mikä näkyy kyvyttömyytenä hyödyntää mittakaavaetuja ja oppimisprosessia. Vaikka kustannukset nousevat ja puolustusbudjetit polkevat paikallaan tai kutistuvat, suunnittelu, T&K-menot sekä tarvikkeiden hankinta ja huolto ovat olleet pitkälti yksittäisten jäsenvaltioiden vastuulla, eivätkä jäsenvaltiot juurikaan ole tehneet keskinäistä yhteistyötä. Jäsenvaltioiden välisen yhteistyön puute heikentää edelleen EU:n puolustusteollisuuden kykyä pitää yllä teollisia ja teknologisia valmiuksia, joita tarvitaan EU:n strategisen riippumattomuuden säilyttämiseksi ja sen nykyisten ja tulevien puolustus- ja turvallisuustarpeiden täyttämiseksi.

Euroopan puolustusrahasto on tarkoitettu välineeksi, jolla edistetään Euroopan puolustusalan teollisen ja teknologisen perustan kilpailu- ja innovointikykyä ja lisätään siten EU:n strategista riippumattomuutta. Sillä pyritään käynnistämään yhteistyöohjelmia, joita ei käynnistettäisi ilman EU:n rahoitusosuutta, ja – tukemalla tutkimus- ja kehitystoimintaa – tarjoamaan kannustimia, joita tarvitaan yhteistyön tehostamiseen teollisen syklin kaikissa vaiheissa.

Erityisesti on tarkoitus edistää yhteistoimintahankkeita ja kannustaa varsinkin pieniä ja keskisuuria yrityksiä osallistumaan niihin valtioiden rajojen yli. Näin varmistetaan, että rahasto pysyy kaikissa jäsenvaltioissa avoimena osallistujille, jotka voivat myötävaikuttaa rahaston tavoitteiden toteutumiseen, riippumatta valtion koosta tai sijainnista unionissa.

3.Neuvoston kantaa koskevat huomautukset

Neuvoston kanta heijastaa kolmikantaneuvotteluissa saavutettua sopimusta. Merkittävimmät komission ehdotukseen tehdyt muutokset ovat seuraavat:

–Määrärahat: Ohjelman toteuttamiseen varatut rahoituspuitteet vuosiksi 2021–2027 ovat 7 953 000 000 euroa käypinä hintoina. Määrästä kolmannes kohdennetaan alkuperäisen ehdotuksen mukaisesti tutkimustoimiin ja kaksi kolmasosaa kehittämistoimiin.

–Kesto: Euroopan puolustusrahaston kesto sovitettiin vastaamaan monivuotisen rahoituskehyksen 2021–2027 kestoa.

–Hallinnointi: Euroopan puolustusrahaston vuotuiset työohjelmat ja tukipäätökset sekä tutkimus- että kehittämistoimien osalta hyväksytään täytäntöönpanosäädöksillä (kaksinkertainen komitologia) noudattaen tarkastelumenettelyä, jonka mukaan ehdotusta täytäntöönpanosäädökseksi ei voida hyväksyä, ellei siitä ole annettu lausuntoa. Rahaston toteuttamisessa käytetään suoraa hallinnointia, mutta varainhoitoasetuksen 62 artiklan 1 kohdan c alakohdassa tarkoitetut elimet voivat perustelluissa tapauksissa toteuttaa poikkeuksellisesti erityistoimia välillisen hallinnoinnin kautta. Tällainen poikkeus ei kuitenkaan koske valinta- ja myöntämismenettelyä.

–Tukikelpoiset toimet: Rahastosta ei voida myöntää tukea toimiin sellaisten tappavien autonomisten aseiden kehittämiseen, joissa ihminen ei voi merkityksellisesti vaikuttaa päätöksiin kohteiden valinnasta tai iskun tekemisestä tehtäessä ihmisiin kohdistuvia iskuja, sanotun kuitenkaan rajoittamatta mahdollisuutta antaa rahoitusta toimiin, joissa kehitetään varhaisvaroitusjärjestelmiä ja vastatoimenpiteitä puolustustarkoituksiin.

–Murrokselliset teknologiat: Vähintään 4 ja enintään 8 prosenttia rahoituspuitteista kohdennetaan ehdotuspyyntöihin rahoituksen myöntämiseksi murroksellisten puolustusteknologioiden tukemiseen, mikä on enemmän kuin Euroopan komission alun perin ehdottama 5 prosentin enimmäismäärä.

–Tulosten omistusoikeus: Sellaisten tulosten poissulkemisen, joita muu kuin assosioitunut kolmas maa tai muun kuin assosioituneen kolmannen maan yhteisö valvoo tai rajoittaa, ja komissiolle annettavan ennakkoilmoituksen on oltava pakollisia. Näin rajoitetaan komission harkintavaltaa näiden edellytysten tapauskohtaisessa soveltamisessa. Selvennettiin, että Euroopan puolustusrahastoa koskeva asetus ei vaikuta jäsenvaltioiden harkintavaltaan puolustusalaan liittyvien tuotteiden vientipolitiikan suhteen. Lisäksi jäsenvaltioilla tai assosioituneilla mailla on oltava maksutta oikeus sellaisiin tutkimustoimien tuloksiin, jotka ovat tarpeen yhteisten seurantatoimien toteuttamiseksi.